El centenari del descobriment dels Dotze Treballs d'Hèrcules ja té logotip
28 de desembre de 2016

El treball guanyador servirà d'imatge i fil conductor per a tots els esdeveniments celebrats en la commemoració

(28 des. 2016).- El logotip dissenyat per l'edetana Marta Villazón, presentat davall el pseudònim d'Héctor Vall, titulat "Primer treball", ha sigut el guanyador del concurs convocat per l'Ajuntament de Llíria. La iniciativa que ha comptat amb 22 treballs presentats, forma ja part de la commemoració del centenari del descobriment dels Dotze Treballs d'Hèrcules, un mosaic romà trobat en el municipi fa ara 100 anys i que s'exposa en el Museu Arqueològic Nacional de Madrid.

El logotip seleccionat, després de la deliberació del jurat, és una interpretació adaptada i modernitzada d'una de les escenes que poden admirar-se en el mosaic: "El lleó de Nemea". Segons compta la història mitològica, Hèrcules va matar el lleó i va utilitzar la pell i el cap com a cuirassa, fet pel qual este heroi grec apareix en innumerables representacions històriques amb esta indumentària.

La guanyadora rebrà un premi de 600 euros pel seu "Primer Treball", un logotip que servirà coma fil conductor de totes les activitats, accions comunicatives i esdeveniments que se celebraran per a la commemoració del Centenari del descobriment dels Dotze Treballs d'Hèrcules, que és, a més, una peça brillant del patrimoni cultural de la ciutat de Llíria.